Eskom kry aanmaningsbrief oor beplande kragonderbrekingsArgieffoto: GCIS AfriSake het ŉ aanmaningsbrief aan Eskom gestuur oor die beplande kragonderbrekings in Musina in Limpopo. Dié dorp staar kragonderbrekings in die gesig ná dit aan die lig gekom het dat die Musina- plaaslike munisipaliteit Eskom R72 miljoen skuld. Eskom dreig om die dorp se kragtoevoer op 6 Julie af te sny. Armand Greyling, regs- en beleidsanalis by AfriSake, het Dinsdag gesê dorpbewoners kon tot en met Maandag voorleggings aan Eskom maak om te verduidelik waarom die kragtoevoer nie onderbreek moet word nie. AfriSake het ook ingegryp deur ŉ aanmaningsbrief aan Eskom te stuur wat versoek dat Eskom nie hierdie roete moet inslaan nie weens die gevolge wat dit vir die ekonomie en prioriteitsdienste kan inhou. “Met beurtkrag wat skynbaar weer eens die norm in Suid-Afrika word, gaan Eskom voort met sy aanslag op die onskuldige verbruiker deur krag te onderbreek na munisipaliteite wat in gebreke bly om hul rekenings te betaal,” het Greyling gesê. “In sy brief bring AfriSake hofsake onder Eskom se aandag waar howe die elektrisiteitverskaffer verbied het om krag na plaaslike munisipaliteite te onderbreek. Sommige van hierdie sake is tans besig om hersien te word. Dit sal verstandig wees van Eskom om te wag totdat ten minste een van hierdie groot sake beslis word voordat hy die vernietigende en arbitrêre roete inslaan van kragonderbrekings as ’n manier om skuld in te vorder.” Hy het gesê Eskom het in elk geval ander remedies tot sy beskikking om munisipale sake te hanteer, naamlik ingryping deur die provinsiale of nasionale regering. “Dit blyk dat Eskom hierdie remedies egter wil omseil sonder enige gedagte aan onskuldige verbruikers.” Greyling het gesê indien Eskom AfriSake se voorstelle ignoreer, sal regsaksie ingestel word ten einde ŉ nasionale in plaas van ŉ plaaslike oplossing te kry vir die kragtoevoerkrisis wat Suid-Afrika tans in die gesig staar.